[pic] | EURÓPAI BIZOTTSÁG |

Brüsszel, 2011.3.10.

COM(2011) 111 végleges

A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

a nukleáris biztonság célját szolgáló együttműködési eszköz végrehajtásárólElső jelentés – A 2007., 2008. és 2009. évi éves cselekvési programok

SEC(2011) 284 végleges

A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

a nukleáris biztonság célját szolgáló együttműködési eszköz végrehajtásárólElső jelentés – A 2007., 2008. és 2009. évi éves cselekvési programok

ELŐSZÓ

E jelentés az Európai Parlament és a Tanács számára készült. A jelentést az Európai Gazdasági és Szociális Bizottság és az Európai Unió Régiók Bizottsága is megkapja a nukleáris biztonság célját szolgáló együttműködési eszköz létrehozásáról szóló, 2007. február 19-i 300/2007/EURATOM tanácsi rendelet[1] (a továbbiakban: INSC-rendelet) 18. cikkében rögzített jelentéstételi kötelezettségnek megfelelően.

ÖSSZEFOGLALÓ

Az INSC-program folytatta a TACIS keretében a volt Szovjetunióval kezdeményezett, a nukleáris biztonság célját szolgáló együttműködést, de globálisan kiterjesztette annak földrajzi hatályát. A nukleáris biztonság terén az INSC keretében végzett együttműködés és támogatás fő fejleményei a 2007–2009 közötti időszakban a következők voltak.

Ukrajnában célzott támogatásban részesült a szabályozó és az üzemeltető. Fontos eredménynek számít az ukrajnai atomerőművek nukleáris biztonságának értékelése, amelyre a NAÜ-vel közösen végrehajtott projekt keretében került sor. Az értékelés fontos információkat szolgáltatott az erőművek állapotáról, továbbá a nukleárishulladék-kezelés helyzetéről és a nukleáris szabályozóról Ukrajnában, és bemutatta az elmúlt években a nukleáris biztonság területén tapasztalható jelentős előrelépéseket.

Oroszországban a TACIS keretében kezdeményezett projektek folytatódtak az INSC keretében, de új projektek indítására nem volt lehetőség, mivel nem sikerült megegyezni az együttműködés megfelelő kereteiről. Tárgyalások folynak az együttműködési tevékenységek szűkebb terjedelemben való folytatásáról.

Örményországban a sürgős biztonsági kérdések kezelését célzó fontos projektek indultak a Medzamor atomerőművel kapcsolatban, miközben az atomerőmű továbbra is üzemel. A Bizottság továbbra is azt az álláspontot képviseli, hogy az atomerőművet nem lehet annyira korszerűsíteni, hogy megfeleljen a modern nukleáris biztonsági előírásoknak, és ezért amint lehet, le kellene állítani. A projektek keretében képzést kapott a személyzet, támogatást a nukleáris szabályozó, és hulladékkezelési stratégiát dolgoztak ki az atomerőmű jövőbeni leállításának előkészítéseként.

Belaruszban és Grúziában viszonylag kis projektekkel folytatódott az együttműködés. Belarusszal viszont tárgyalások folytak a szabályozóval folytatott együttműködés fokozásáról annak érdekében, hogy az ország atomerőművének megépülését megelőzően javuljanak a szabályozó képességei.

A programot új országokra is kiterjesztették a következő három régióban:

Az európai szomszédságpolitika alá tartozó országok: projektek indultak Egyiptomban, Jordániában és Marokkóban , főként a szabályozó hatóságok támogatására.

Délkelet-Ázsia : a Fülöp-szigeteken és Vietnámban indultak projektek.

Latin-Amerika: Brazíliában a nukleáris szabályozóval és az üzemeltetővel indultak projektek. Kapcsolatok létesültek Mexikóval és Argentínával is.

A program másik fontos eleme volt, hogy a NAÜ -vel folytatott együttműködést kiterjesztették az országos és regionális szintű tematikus technikai tevékenységek támogatására is. Ezek közé tartozott többek közt a biztonsági kultúra kialakítása, a szabályozók kapacitásépítése, a hulladékgazdálkodás, a kutatóreaktorok biztonsága és a szeizmikus biztonság. A program ezen eleme még a következő években is nagyon fontos lesz.

Jelentős anyagi támogatást kapott a Csernobili Szarkofág Alap és a nukleáris biztonsági számla , amelyet a donorországok nevében az EBRD kezel. A csernobili projektek szoros figyelemmel követésére létrehozták a G8 NSSG (a G8 nukleáris biztonsági és védelmi csoportja) és az EBRD közötti kapcsolattartó csoportot. A csoport ülésein az elnöki tisztséget a Bizottság tölti be.

BEVEZETÉS

1991-ben a Bizottság elindította a TACIS[2] program nukleáris biztonsággal kapcsolatos komponensét a csernobili baleset által okozott biztonsági problémák kezelésére. 1991 és 2006 között több mint 1,3 milliárd EUR-t kötöttek le nukleáris biztonsági projektekre. A TACIS nukleáris biztonsági programjainak keretében elért eredmények részleteiről külön jelentés számolt be 2009-ben[3].

2007 óta az EU nukleáris biztonsági támogatási és együttműködési tevékenységei a nukleáris biztonság célját szolgáló együttműködési eszköz (INSC)[4] keretében folytatódtak. Az INSC számos olyan változást vezetett be a TACIS nukleáris biztonsági programjához képest, amelyeket érdemes megemlíteni.

Az eszköz földrajzi kiterjedése már nem korlátozódik a korábbi Szovjetunió államaira. Harmadik országokra[5] vonatkozik világszerte. Ez lehetővé teszi azt, hogy a Bizottságnak a volt Szovjetunió országaival kapcsolatban szerzett tapasztalatait máshol is felhasználják a feltörekvő országok, valamint azon, már meglévő atomenergia-programmal rendelkező országok szükségleteinek kielégítésére, amelyek nukleáris biztonsága javításra szorul, különös tekintettel a gyorsan bővülő nukleáris programokkal rendelkező országokra. 2008-ban a Bizottság az EU Tanácsának és a Parlamentnek címzett közleményében ismertette széles körű stratégiáját[6].

A világszintű nukleáris biztonsági együttműködésre irányuló potenciális igényre való tekintettel az EU Tanácsa olyan kritériumcsoportra tett javaslatot, amelyet az újabb országokkal tervezett projektek esetében kell szem előtt tartani[7]. A Bizottság figyelembe vette e kritériumokat a 2010–2013-ra vonatkozó, felülvizsgált INSC-stratégiájában[8], amely földrajzi prioritásokat is tartalmaz.

Másodszor, míg a TACIS-program a nukleáris biztonsági támogatásokra fókuszált, sok esetben a berendezések szállítását is beleértve („materiális támogatás”), az INSC célja a megerősített együttműködés , amely a nukleáris biztonság javítását célozza berendezések szállítása nélkül („immateriális támogatás”), bár különleges esetekben mérlegelhető a berendezések szállítása is. Arra is bátorítják a partnereket, hogy vállaljanak nagyobb szerepet e projektek meghatározásában, irányításában és végrehajtásában.

A Bizottság továbbra is ösztönözni fogja a társfinanszírozási megoldásokat, melyek során a partnerszervezetek általában természetbeni (munkaerő), berendezéseket érintő vagy munkálatokban megnyilvánuló (kiegészítő tanulmányok, civil munkák) hozzájárulást nyújtanak előre megállapított finanszírozási tervek alapján.

Harmadszor, az INSC TACIS-hoz képest kibővített földrajzi hatálya miatt megnőtt annak szükségessége, hogy a fellépéseket nemzetközi szinten egyeztessük és koordináljuk más donorokkal és érintettekkel, például a Nemzetközi Atomenergia-ügynökséggel (NAÜ).

E jelentés az INSC első három éve (2007, 2008 és 2009) éves cselekvési programjának végrehajtásáról nyújt tájékoztatást, ideértve a 2009 végéig jóváhagyott projekteket, és megvalósításuk állapotát is 2010 közepéig.

A TACIS-ból INSC-be történő átmeneti időszak kezdeti nehézségeit, amelyek elsősorban abból adódtak, hogy a partnerországokkal nem sikerült idejében aláírni az új formátumú finanszírozási megállapodásokat, Oroszország kivételével időközben nagyjából sikerült megoldani.

AZ ÉVES CSELEKVÉSI PROGRAMOK VÉGREHAJTÁSA

Az INSC-rendeletet 2007. február 19-én fogadták el. A 2007–2013 közötti időszakra vonatkozó stratégiát és a 2007–2009 közötti időszakra vonatkozó első indikatív programot[9] 2007. augusztus 8-án fogadta el a Bizottság. A 2010–2011 közötti időszakra vonatkozó indikatív programot[10] és a 2010–2013-ra vonatkozó felülvizsgált stratégiát[11] 2009 decemberében fogadták el. A cselekvési programok elfogadásának éves szintű időzítése, valamint a partnerországok hatóságainak hosszas elfogadási időszaka miatt az INSC legtöbb projektjének végrehajtása valójában csak 2009-ben kezdődött meg.

2007. évi éves cselekvési program

Allokációk

A 2007. évi éves cselekvési programot két részben terjesztették be:

- I. rész – 18 millió EUR – a Bizottság 2007. szeptember 28-i C/2007/441 határozata.

- II. rész – 58,772 millió EUR – a Bizottság 2007. december 19-i C/2007/6422 határozata.

Végrehajtás – a legfontosabb eredmények 2010 közepén

Kifizették a Bizottság Csernobili Szarkofág Alaphoz való harmadik hozzájárulásának második részletét (10 millió EUR) az alapot kezelő Európai Újjáépítési és Fejlesztési Bank (EBRD) részére.

Szerződéseket kötöttek az örményországi nukleáris biztonság javítására, amelyek a tervezett összeg 90 %-ának felelnek meg (a 7,2 millió EUR-ból 6,9 millió EUR).

Oroszországban és Ukrajnában négy atomerőműnek nyújtott helyszíni támogatás meghosszabbításáról szóló szerződéseket írtak alá (6 millió EUR a 2007. évi éves cselekvési program I. részéből). Ez az összeg finanszírozza azoknak a nagy nukleáris biztonsági projekteknek a befejezését, amelyeket még a TACIS keretében kezdtek meg.

2007 végén indult az Európai Bizottság, a NAÜ és Ukrajna közös projektje az ukrajnai atomerőművek nukleáris biztonsági értékelésével kapcsolatban. Ezt a 3,5 millió EUR értékű projektet a NAÜ (0,6 millió EUR) és az EU (2,9 millió EUR) társfinanszírozta. A végleges jelentést 2010 első felében tették közzé.

Az ukrajnai NNEGC Energoatom személyzete számára létesítendő nemzeti karbantartási és igazgatási képzési központ létrehozására irányuló projekt első szerződését 2009 augusztusában kötötték meg (5,7 millió EUR). Az ukrajnai atomerőművek hosszú távú biztonságos üzemeltetésére irányuló projekt 2010-ben kezdődött (2,5 millió EUR).

1,5 millió EUR-t kötöttek le a csernobili baleset következményeinek enyhítésére Ukrajnában és Belaruszban.

Mivel az Orosz Föderáció nem írta alá a 2007. évi éves cselekvési program II. része alá tartozó projektek finanszírozási megállapodását a határidő előtt (2008 vége), a vonatkozó összeg (28,272 millió EUR) kötelezettségvállalási előirányzatait visszavonták. Ezt az összeget nem lehetett más nukleáris biztonsági projektekre felhasználni az INSC keretében.

2008. évi éves cselekvési program

Allokációk

A 2008. évi éves cselekvési programot is két részben terjesztették be:

- I. rész – 23 millió EUR – a Bizottság 2008. július 7-i C/2008/3348 határozata.

- II. rész – 48,255 millió EUR – a Bizottság 2008. november 28-i C/2008/7366 határozata.

Végrehajtás – a legfontosabb eredmények 2010 közepén

A 2008. évi éves cselekvési program II. részéhez kapcsolódó, a partnerországok által 2009 júliusa és 2009 decembere között aláírt finanszírozási megállapodások lehetővé tették, hogy a projektek végrehajtása 2010-ben megkezdődjön. Mivel 2007-ben az Orosz Föderáció nem volt kész arra, hogy aláírja a finanszírozási megállapodást, a Bizottság úgy döntött, hogy más tevékenységekhez irányítja át az Oroszország számára előirányzott összeget (17,2 millió EUR). Az alapok újraelosztására 2009 vége előtt került sor, az eljárási határidő lejárta előtt. Az alapokat ukrajnai és örményországi projektekre fordították, és pótlólagos hozzájárulást tettek a Csernobili Szarkofág Alapba (10,7 millió EUR) a következő hozzájárulás előrehozásaként.

A Bizottság Csernobili Szarkofág Alaphoz való harmadik hozzájárulásának 15 millió EUR-s részletét átutalták az EBRD-nek.

Szerződéseket kötöttek a nukleáris biztonság végrehajtásában részt vevő kormányzati szervek és helyi érintettek támogatásának folytatására Ukrajnában (Közös Támogatási Hivatal, Kijev, 3,0 millió EUR) és Oroszországban (Közös Irányítási Egység, Moszkva, 1,5 millió EUR).

2009. évi éves cselekvési program

Allokációk

A 2009. évi éves cselekvési programot ugyancsak két részben terjesztették be:

- I. rész – 30,2 millió EUR – a Bizottság 2009. szeptember 16-i PE/2009/6607 határozata.

- II. rész – 43,5 millió EUR – a Bizottság 2009. december 16-i PE/2009/9119 határozata.

Végrehajtás – a legfontosabb eredmények 2010 közepén

A Bizottság harmadik hozzájárulásának utolsó részleteként 9,7 millió EUR-t fizettek ki a Csernobili Szarkofág Alap javára. További kifizetést teljesítettek a nukleáris biztonsági számlára (15 millió EUR) a Bizottság 2008. évi felajánlásának megfelelően. E Csernobillal kapcsolatos kifizetéseket az EBRD számára a 2009. évi éves cselekvési program I. része irányozta elő.

Szerződést kötöttek két, 1-1 millió EUR értékű projektre a szmolenszki és beloyarski atomerőművek orosz nukleáris üzemeltetője támogatásának folytatására[12].

A globális keretösszegben előirányzott pénzügyi eszközök felhasználása vietnámi ellenőrzésekkel és feltáró missziókkal kezdődött.

A 2009. évi éves cselekvési program II. részével kapcsolatos finanszírozási megállapodásokat 2010 elején továbbították a partnerországoknak. Ezeket 2010 vége előtt kell aláírni ahhoz, hogy 2011-ben megkezdődhessen a projektek végrehajtása.

2010. évi éves cselekvési program

A 2010. évi éves cselekvési programot is két részben terjesztették be:

- I. rész – 7,7 millió EUR – a Bizottság 2010. június 29-i PE/2010/3664 határozata.

- II. rész – 61,627 millió EUR – a Bizottság 2010. november 29-i PE/2010/8016 határozata.

A 2010. évi éves cselekvési program előrehaladása nem képezi e jelentés tárgyát.

Az INSC-program alapjainak felhasználása 2007–2009-ben

A 2007., 2008. és 2009. évi éves cselekvési programok keretében allokált INSC-alapok felhasználásának helyzetét a következő táblázat foglalja össze.

Az INSC-program alapjainak felhasználása (millió EUR – 2010 közepi állapot)

AZ ÉVES CSELEKVÉSI PROGRAM ÉVE | Lekötött alapok | Szerződések | Kifizetések |

2007 | 76,772* | 34,224 | 21,786 |

2008 | 71,255 | 36,461 | 31,265 |

2009 | 73,700 | 30,200 | 26,900 |

Megjegyzés*: az Oroszország részére előirányzott 28,272 millió EUR kötelezettségvállalással együtt, amelyet később visszavontak.

KÖVETKEZTETÉS

Az európai szomszédságpolitikában és partnerségben részt vevő országok számára létrehozott eredményorientált uniós monitoring program[13] a következő legfontosabb következtetéseket ismertette az INSC nukleáris biztonsági projektjeivel kapcsolatban:

1. A projekteket továbbra is a nukleáris biztonság célját szolgáló együttműködési eszköz (INSC) stratégiai dokumentumainak megfelelően tervezik. A projektek relevanciáját nagyon helyénvalónak és a NAÜ 2007. évi alapvető biztonsági elveivel összhangban állónak értékelték.

2. A nukleáris biztonság kultúrájának az INSC-n keresztül való erősítése megfelelően beépíti a TACIS nukleáris biztonsági programjából levont tanulságokat, miközben megfelelő választ ad a felmerülő igényekre, immár nemcsak a volt Szovjetunióra korlátozott területi hatállyal.

3. Az INSC-re való áttérés nem szakította meg az együttműködést Örményországgal és Ukrajnával, az Orosz Föderációval viszont csak most teremtik meg az INSC-projektek végrehajtásául szolgáló speciális alapot.

4. Helyénvaló az az új kezdeményezés, hogy az INSC-projekteken keresztül fokozzuk a szabályozói felügyeletet.

5. A know-how és a bevált gyakorlatok cseréjére fókuszáló INSC-projekteket értékelik a célországok partnerei.

Az INSC alá eddig felvett egyéb régiók (Latin-Amerika és Délkelet-Ázsia) projektjei még nem tartanak olyan fázisban, hogy hasznos következtetéseket lehessen levonni végrehajtásukról.

[1] Az INSC-rendelet 18. cikke előírja, hogy „a Bizottság megvizsgálja az e rendeletnek megfelelően foganatosított intézkedések végrehajtásával elért eredményeket, és a segítségnyújtás végrehajtásáról szóló éves jelentést terjeszt az Európai Parlament és a Tanács elé. A jelentést a Gazdasági és Szociális Bizottság és a Régiók Bizottsága is megkapja. A jelentés tájékoztatást nyújt az előző évre vonatkozóan a finanszírozott intézkedésekről, a megfigyelő és értékelő tevékenységről, valamint a költségvetési kötelezettségvállalások és a kifizetések végrehajtásáról, országokra, régiókra és együttműködési ágazatokra lebontva.”

[2] A TACIS (Technical Assistance to the Commonwealth of Independent States – a Független Államok Közösségének nyújtott technikai segítség) az Európai Bizottság programja, amely 12 kelet-európai és közép-ázsiai országnak (Örményország, Azerbajdzsán, Belarusz, Grúzia, Kazahsztán, Kirgizisztán, Moldova, Oroszország, Tádzsikisztán, Türkmenisztán, Ukrajna és Üzbegisztán), valamint Mongóliának nyújt segítséget a demokratikus, piacorientált gazdaságok kialakítására irányuló átmenethez.

[3] „The TACIS Nuclear Safety Review Report” (A TACIS nukleáris biztonsági programját áttekintő jelentés), Italtrend, 2010. május. Európai Bizottság, EuropeAid Együttműködési Hivatal (AIDCO A4), szerződésszám: 172067. (A Bizottság által az INSC-bizottságnak bemutatott jelentés).

[4] A Tanács 2007. február 19-i 300/2007/Euratom rendelete a nukleáris biztonság célját szolgáló együttműködési eszköz létrehozásáról (HL L 81., 2007.3.22., 1. o.).

[5] Harmadik országok az EU-n kívüli országok, kivéve az előcsatlakozási támogatási eszköz hatálya alá tartozó országokat, valamint – elvileg – az iparosodott/ magas jövedelmű országokat (lásd a 6. lábjegyzetet).

[6] A „Válasz a nukleáris biztonsággal és üzembiztonsággal kapcsolatos nemzetközi szintű kihívásra” című közlemény (COM (2008) 312 végleges), 2008. május 22.

[7] A Tanács következtetései a harmadik országoknak nyújtott nukleáris biztonsági és védelmi segítségről, 2008. december 9. http://www.consilium.europa.eu/uedocs/cms_Data/docs/pressdata/en/trans/104601.pdf.

[8] A közösségi együttműködési programok felülvizsgált stratégiája a nukleáris biztonság területén a 2010–2013-as időszakra (C(2009)9822).

[9] A Bizottság C(2007)3758 határozata, 2007.8.1.

[10] A közösségi együttműködési programok indikatív programja a nukleáris biztonság területén a 2010–2011-es időszakra (C(2009)9820).

[11] A közösségi együttműködési programok felülvizsgált stratégiája a nukleáris biztonság területén a 2010–2013-as időszakra (C(2009)9822).

[12] A vonatkozó szerződéseket az n+1 szabály szerint kötötték (a szerződést a cselekvési program elfogadásától számított egy éven belül meg kell kötni), finanszírozási megállapodás nélkül.

[13] Az EU által finanszírozott külső együttműködési projektek és programok végrehajtásának monitoringrendszere – eredményorientált monitoring (ROM) az Európai Szomszédsági és Partnerségi Támogatási Eszköz országai számára. A 2010 közepéig ellenőrzött INSC-projektek áttekintése, az INTEGRATION által vezetett konzorcium jelentése (INTEGRATION - ICCS-NTUA (EPU) –ECORYS), 2010. november.